Smernica č. 5/2021,
ktorou sa mení a dopĺňa smernica Ministerstva školstva, vedy, výskumu a športu Slovenskej republiky č. 33/2020 o didaktických prostriedkoch
Gestorský útvar: sekcia stredných škôl a celoživotného vzdelávania        ev.č.: 2021/10818:1-A2201
tel.: 02/59 374 294  
Minister školstva, vedy, výskumu a športu (ďalej len „minister“) vydáva podľa článku 11 ods. 2 písm. e) Organizačného poriadku Ministerstva školstva, vedy, výskumu a športu Slovenskej republiky a v súlade s  § 13 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov túto smernicu:

Čl. 1

Smernica Ministerstva školstva, vedy, výskumu a športu Slovenskej republiky 
č. 33/2020 o didaktických prostriedkoch sa mení a dopĺňa takto:

1. V čl. 2 sa za písmeno c) vkladá nové písmeno d) ktoré znie:

„d) prekladom didaktického prostriedku publikácia, ktorou je didaktický prostriedok v slovenskom jazyku preložený zo slovenského jazyka do jazyka národnostnej menšiny,“.

Doterajšie písmená d) až v) sa označujú ako písmená e) až w).

2. V čl. 2 písm. l) treťom bode sa slová „slobôd a“ nahrádzajú slovom „slobôd,“.

3. V čl. 2 písm. l) sa za tretí bod vkladajú nový štvrtý bod a piaty bod, ktoré znejú:

„4. hodnotenie kvality prekladu didaktického prostriedku po odbornej, jazykovej a grafickej stránke,
5. hodnotenie kvality didaktického prostriedku po vizuálnej, grafickej a technickej stránke a“.

Doterajší štvrtý bod sa označuje ako šiesty bod.

4. V čl. 2 sa vypúšťa písmeno o). 

Doterajšie písmená p) až w) sa označujú ako písmená o) až v).

5. V čl. 2 písm. p) a q) sa slová „stránke a didaktickej“ nahrádzajú čiarkou a slovami „didaktickej, vizuálnej, grafickej a technickej“ a na konci sa čiarka nahrádza bodkočiarkou a pripájajú sa tieto slová: „ak ide o preklad didaktického prostriedku, doklad potvrdzujúci kvalitu po odbornej, jazykovej a grafickej stránke,“

6. V čl. 2 sa za písmeno t) vkladá nové písmeno u), ktoré znie:

„u) hotovým prekladom didaktického prostriedku vydaný preklad didaktického prostriedku alebo autorsky a redakčne spracovaný rukopis prekladu didaktického prostriedku pripravený v zalomenej predtlačovej verzii,“.

Doterajšie písmená u) až v) sa označujú ako písmená v) až w).

7. V čl. 6 ods. 3 písm. d) a čl. 8 ods. 3 písm. d) sa za slová „referenčného rámca“ vkladajú slová „pre jazyky“ a za slová „typ školy“ sa vkladá čiarka a slová „jazyk didaktického prostriedku“.

8. V čl. 6 ods. 4 písmeno a) znie:

„a) najmenej tri vyhotovenia hotového didaktického prostriedku; ak ide o preklad didaktického prostriedku, dve vyhotovenia hotového prekladu didaktického prostriedku a jedno vyhotovenie didaktického prostriedku s vydanou odporúčacou doložkou v slovenskom jazyku a“.

9. Článok 7 vrátane nadpisu znie:

„Čl. 7
Posúdenie didaktického prostriedku na účel vydania odporúčacej doložky

(1) Ministerstvo do 15 dní odo dňa, kedy príslušná sekcia vyhodnotí žiadosť predkladateľa o vydanie odporúčacej doložky ako úplnú, požiada príslušnú priamo riadenú organizáciu o vypracovanie odporúčacieho protokolu pre didaktický prostriedok. 

(2) Posúdenie didaktického prostriedku na účel vydania odporúčacej doložky vykonáva zamestnanec príslušnej priamo riadenej organizácie navrhnutý jej riaditeľom, ktorý vypracuje priamy posudok.

(3) Príslušná priamo riadená organizácia zriaďuje komisiu pre vypracovanie stanoviska, ktoré zohľadní pri vypracovaní odporúčacieho protokolu. Zasadnutie komisie sa uskutoční vždy, ak zamestnanec príslušnej priamo riadenej organizácie v priamom posudku odporúča nevydať odporúčaciu doložku. Zasadnutie komisie sa môže uskutočniť aj vtedy, ak zamestnanec príslušnej priamo riadenej organizácie v priamom posudku odporúča vydať odporúčaciu doložku.

(4) Ak ide o preklad didaktického prostriedku a didaktický prostriedok v slovenskom jazyku má platnú odporúčaciu doložku alebo na didaktický prostriedok v slovenskom jazyku už bol vypracovaný odporúčací protokol, vypracuje sa len priamy posudok na základe priameho posudku didaktického prostriedku v slovenskom jazyku. Pri preklade didaktického prostriedku sa posudzuje kvalita prekladu didaktického prostriedku po odbornej, jazykovej a grafickej stránke.  Odporúčací protokol pre preklad didaktického prostriedku sa vydáva na základe posúdenia odbornosti jazykového prekladu zo slovenského jazyka do jazyka príslušnej národnostnej menšiny odborným zamestnancom priamo riadenej organizácie.  

(5) Príslušná priamo riadená organizácia na základe priameho posudku vypracúva odporúčací protokol a zasiela ho ministerstvu do 50 dní od doručenia žiadosti ministerstva podľa odseku 1; ak sa uskutočnilo zasadnutie komisie podľa odseku 3, pri vypracovaní odporúčacieho protokolu sa zohľadňuje aj stanovisko komisie. Odporúčací protokol má pre ministerstvo odporúčací charakter. 

(6) Ministerstvo na základe odporúčacieho protokolu posúdi žiadosť o vydanie odporúčacej doložky a vydá alebo nevydá odporúčaciu doložku. Túto skutočnosť písomne oznámi predkladateľovi. 

(7) Ak ministerstvo didaktickému prostriedku nevydá odporúčaciu doložku, predkladateľ môže didaktický prostriedok prepracovať a najskôr po uplynutí 90 dní od doručenia oznámenia ministerstva o nevydaní odporúčacej doložky môže jeden krát opakovane požiadať o vydanie odporúčacej doložky pre prepracovaný didaktický prostriedok; na ďalšiu žiadosť o vydanie odporúčacej doložky sa neprihliada. K opakovanej žiadosti o vydanie odporúčacej doložky pre didaktický prostriedok sa prikladajú aj dva recenzné posudky recenzentov vybraných predkladateľom, ktoré zabezpečí predkladateľ. Pri posudzovaní opakovanej žiadosti o vydanie odporúčacej doložky pre didaktický prostriedok sa postupuje podľa odsekov 1 až 6.“.

10. V čl. 8 ods. 3 sa vypúšťa písmeno e).

11. V čl. 8 ods. 4 písmeno a) znie:

„a) najmenej tri vyhotovenia hotového didaktického prostriedku; ak ide o preklad didaktického prostriedku, tri vyhotovenia hotového prekladu didaktického prostriedku a dve vyhotovenia didaktického prostriedku s platnou schvaľovacou doložkou v slovenskom jazyku a“

12. Článok 9 vrátane nadpisu znie:

„Čl. 9
Posúdenie didaktického prostriedku na účel vydania schvaľovacej doložky

(1) Ministerstvo do 21 dní odo dňa, kedy príslušná sekcia vyhodnotí žiadosť predkladateľa o vydanie schvaľovacej doložky ako úplnú, 
a) požiada príslušnú priamo riadenú organizáciu o vypracovanie schvaľovacieho protokolu pre didaktický prostriedok, 
b) oznámi príslušnej priamo riadenej organizácii kontaktné údaje osôb podľa odseku 2 písm. a); ak sa v registri recenzentov nenachádza recenzent pre príslušný vyučovací predmet alebo skupinu odborov, posúdenie podľa odseku 2 písm. a) sa nevykonáva a recenzný posudok sa nevypracúva, a
c) oznámi predkladateľovi mená osôb podľa odseku 2 písm. a).

(2) Posúdenie didaktického prostriedku na účel vydania schvaľovacej doložky vykonáva
a) recenzent alebo jeho náhradník vybraný príslušnou sekciou prostredníctvom generátora náhodných čísel z registra recenzentov, ktorý vypracuje recenzný posudok; náklady spojené s vypracovaním recenzného posudku znáša predkladateľ, a
b) zamestnanec príslušnej priamo riadenej organizácie navrhnutý jej riaditeľom, ktorý vypracuje priamy posudok.

(3) Príslušná priamo riadená organizácia zriaďuje komisiu pre vypracovanie stanoviska, ktoré zohľadní pri vypracovaní schvaľovacieho protokolu. Zasadnutie komisie sa uskutoční vždy, ak zamestnanec príslušnej priamo riadenej organizácie v priamom posudku alebo recenzent v recenznom posudku odporúča nevydať schvaľovaciu doložku. Zasadnutie komisie sa môže uskutočniť aj vtedy, ak zamestnanec príslušnej priamo riadenej organizácie v priamom posudku a recenzent v recenznom posudku odporúčajú vydať schvaľovaciu doložku. 

(4) Ak ide o preklad didaktického prostriedku a didaktický prostriedok v slovenskom jazyku má platnú schvaľovaciu doložku alebo na didaktický prostriedok v slovenskom jazyku už bol vypracovaný schvaľovací protokol, vypracuje sa len priamy posudok na základe priameho posudku didaktického prostriedku v slovenskom jazyku. Pri preklade didaktického prostriedku sa posudzuje kvalita prekladu didaktického prostriedku  po odbornej, jazykovej a grafickej stránke.  Schvaľovací protokol pre preklad didaktického prostriedku sa vydáva na základe posúdenia odbornosti jazykového prekladu zo slovenského jazyka do jazyka príslušnej národnostnej menšiny odborným zamestnancom priamo riadenej organizácie.  

(5) Príslušná priamo riadená organizácia koordinuje posudzovateľov. Príslušná priamo riadená organizácia na základe priameho posudku a recenzného posudku vypracúva schvaľovací protokol a zasiela ho ministerstvu do 90 dní od doručenia žiadosti ministerstva podľa odseku 1 písm. a); ak sa uskutočnilo zasadnutie komisie podľa odseku 3, pri vypracúvaní schvaľovacieho protokolu sa zohľadňuje aj stanovisko komisie. Schvaľovací protokol má pre ministerstvo odporúčací charakter. 

(6) Ministerstvo na základe schvaľovacieho protokolu posúdi žiadosť o vydanie schvaľovacej doložky a vydá alebo nevydá schvaľovaciu doložku. Túto skutočnosť písomne oznámi predkladateľovi.

(7) Ak ministerstvo nevydá schvaľovaciu doložku, môže vyhlásiť výber.

(8) Ak ministerstvo didaktickému prostriedku nevydá schvaľovaciu doložku, predkladateľ môže didaktický prostriedok prepracovať a najskôr po uplynutí 90 dní od doručenia oznámenia ministerstva o nevydaní schvaľovacej doložky môže jeden krát opakovane požiadať o vydanie schvaľovacej doložky pre prepracovaný didaktický prostriedok; na ďalšiu žiadosť o vydanie schvaľovacej doložky sa neprihliada. K opakovanej žiadosti o vydanie schvaľovacej doložky pre didaktický prostriedok sa prikladajú aj dva recenzné posudky recenzentov vybraných predkladateľom, ktoré zabezpečí predkladateľ. Pri posudzovaní opakovanej žiadosti o vydanie schvaľovacej doložky pre didaktický prostriedok sa postupuje podľa odsekov 1 až 6.“.

13. V čl. 11 ods. 2 sa vypúšťajú slová „a formulár dotazníka“.

14. Za čl. 11 sa vkladá čl. 11a, ktorý vrátane nadpisu znie:

„Čl. 11a
Osobitné ustanovenie počas trvania mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19

Ak počas mimoriadnej situácie, núdzového stavu alebo výnimočného stavu vyhlásených v súvislosti s ochorením COVID-19 recenzent aj náhradník odmietnu vykonať alebo nevykonajú posúdenie didaktického prostriedku na účel vydania schvaľovacej doložky alebo ak sa v registri recenzentov nachádza len jeden recenzent pre príslušný vyučovací predmet alebo skupinu odborov a ten odmietne vykonať alebo nevykoná posúdenie didaktického prostriedku na účel vydania schvaľovacej doložky, posúdenie didaktického prostriedku na účel vydania schvaľovacej doložky recenzentom sa nevykonáva a recenzný posudok sa nevypracúva.“.

15. Za čl. 12 sa vkladá čl. 12a, ktorý vrátane nadpisu znie:

„Čl. 12a
Prechodné ustanovenie k úpravám účinným od 18. februára 2021

Konania začaté a neskončené pred 18. februárom 2021 sa dokončia podľa tejto smernice v znení účinnom od 18. februára 2021.“.

Čl. 2
Účinnosť

Táto smernica nadobúda účinnosť 18. februára 2021.

minister